joelniklaus/EU_Wikipedias huggingface dataset:
Skroutz

To Skroutz (www.skroutz.gr) είναι η μεγαλύτερη πλατφόρμα ηλεκτρονικών αγορών στην Ελλάδα.  

Ξεκίνησε ως μηχανή αναζήτησης τιμών, αλλά έχει εξελιχθεί σε ολοκληρωμένο marketplace μέσω του οποίου οι καταναλωτές μπορούν να κάνουν τις αγορές τους απευθείας μέσω της πλατφόρμας. 

Το όνομα της εταιρίας είναι εμπνευσμένο από τον Εμπενέζερ Σκρουτζ (Ebenezer Scrooge), ήρωα του μυθιστορήματος του Ντίκενς Χριστουγεννιάτικη Ιστορία, ο οποίος, ως τσιγκούνης, έψαχνε πάντοτε την χαμηλότερη τιμή για ό,τι επιθυμούσε.

Στο Skroutz.gr προβάλλονται περισσότερα από 7 εκατ. προϊόντα, από περισσότερα από 12.000 συνεργαζόμενα καταστήματα.

Ιστορία
H Skroutz A.E ιδρύθηκε το 2005 από τους Γιώργο Χατζηγεωργίου, Γιώργο Αυγουστίδη και Βασίλη Δήμο. Έχει έδρα την Αθήνα και δραστηριοποιείται στην ανάπτυξη καινοτόμων υπηρεσιών τεχνολογίας στον κλάδο του ηλεκτρονικού εμπορίου. Σήμερα απασχολει πάνω από 700 εργαζομένους.

Τα τελευταία χρόνια έχει προχωρήσει σε μια σειρά επενδύσεων αλλά και νέων υπηρεσιών για την μετατροπή σε marketplace.  Έτσι τον Ιούλιο του 2022 η Skroutz Α.Ε εξαγόρασε πλήρως την EveryPay, πάροχο σύγχρονων συστημάτων ηλεκτρονικών πληρωμών.

Νωρίτερα είχε προχωρήσει στην εξαγορά της εταιρείας ταχυμεταφορών SendX, επενδύοντας στο “last-mile”, δηλαδή στη διαδικασία παραδόσεων των παραγγελιών στον χρήστη. 

Το Νοέμβριο του 2021, η εταιρεία εισήγαγε τα Skroutz Point, μια υπηρεσία για άμεση παραλαβή αγορών. Πρόκειται για smart lockers τα οποία μπορούν να επιλέξουν οι χρήστες ως σημείο παράδοσης.

To Skroutz Plus, που καθιερώθηκε τον Ιούνιο του 2021, είναι μια συνδρομητική υπηρεσία με οφέλη για τους εγγεγραμμένους χρήστες από τα δωρεάν μεταφορικά και τις προνομιακές συμφωνίες.

Οι δωροκάρτες Skroutz καθιερώθηκαν τον Ιούνιο του 2022. Τον ίδιο μήνα η εταιρεία ανακοίνωσε το νέο μοντέλο λειτουργίας Fulfilled by Skroutz που προσφέρει τη δυνατότητα αποθήκευσης του εμπορεύματος των καταστημάτων που συνεργάζονται με το Skroutz Marketplace στους χώρους αποθήκευσης του Skroutz.

Τον Σεπτέμβριο του 2022, η εταιρεία ανακοίνωσε τη διεύρυνση των αποστολών και στην Κύπρο.

Επισκεψιμότητα
Σύμφωνα με τοv ανεξάρτητο πάροχο στοιχείων επισκεψιμότητας SimilarWeb, το Skroutz.gr ήταν η τέταρτη ιστοσελίδα σε επισκεψιμότητα στην Ελλάδα το Νοέμβριο του 2021 και πρώτη στην κατηγορία του e-commerce. Η επισκεψιμότητα του Skroutz, σύμφωνα με τη SimilarWeb, ήταν περίπου 45 εκατομμύρια επισκέψεις το Νοέμβριο του 2021.

Παραπομπές

Εξωτερικοί σύνδεσμοι 
Επίσημη ιστοσελίδα

Ιστότοποι της Ελλάδας
Παλάτι

Το παλάτι είναι ένα μεγάλο κτίριο στο οποίο κατοικούν βασιλιάδες ή βασίλισσες, σημαντικά πρόσωπα όπως αρχηγοί κρατών ή πιο παλιά αυτοκράτορες, αριστοκράτες. Η λέξη "παλάτι" προέρχεται από τη λατινική λέξη Palātium, δηλαδή το όνομα του Παλατίνου λόφου, ενός από τους επτά λόφους της Ρώμης, επάνω στον οποίο ήταν κτισμένο το ανάκτορο του Αυγούστου.  Το όνομα διατηρήθηκε και στη Νέα Ρώμη (Κωνσταντινούπολη) για το ανάκτορο του Αυτοκράτορα, το οποίο λεγόταν Ιερόν Παλάτιον.

Παραπομπές
Επιμελητήριο Εικαστικών Τεχνών Ελλάδος

Το Επιμελητήριο Εικαστικών Τεχνών Ελλάδος (EETE) είναι συλλογικός φορέας των καλλιτεχνών των εικαστικών τεχνών, Νομικό Πρόσωπο Δημοσίου Δικαίου. Είναι μέλος, ως Εθνική Επιτροπή της Ελλάδας, της Διεθνούς Ένωσης Πλαστικών Τεχνών (ΑΙΑΡ). Ιδρύθηκε τον Σεπτέμβριο του 1944 Σήμερα λειτουργεί σύμφωνα με τον Ν. 1218/1981 και τον Ν. 1854/1989. Είναι αυτοδιοικούμενο με μέλη αποκλειστικά καλλιτέχνες των εικαστικών τεχνών και περιλαμβάνει τέσσερα τμήματα: α) Ζωγραφικής, β) Γλυπτικής, γ) Χαρακτικής και δ) Διακοσμητικής. Σήμερα, στο ΕΕΤΕ είναι εγγεγραμμένα περισσότερα από 6.000 μέλη.

Από τα ιδρυτικά μέλη του ΕΕΤΕ ήταν μέλη της Εταιρείας Ελλήνων Καλλιτεχνών.

Παραπομπές

Πηγές
Νόμος 1218/1981
Νόμος 1854 /1989
Νόμος 1854 /1989 άρθρο 6 & 7
«Εικαστικές Τέχνες και Αντίσταση 1950-1974»
Εικαστικές τέχνες και αντίσταση 1936 - 2014 "Αντίσταση Τώρα" Έκθεση σύγχρονης εικαστικής δημιουργίας 24 Οκτωβρίου - 30 Νοεμβρίου 2014: Δημοτική Πινακοθήκη Αθήνας, κτήριο Α, Γερμανικού και Μυλλέρου, Μεταξουργείο

Εξωτερικοί σύνδεσμοι
Ιστοσελίδα Επιμελητηρίου Εικαστικών Τεχνών Ελλάδος

Επαγγελματικές ενώσεις στην Ελλάδα
Τέχνες στην Ελλάδα
Θεοδώριχος Α΄

Ο Θεοδώριχος Α΄ (Theodoric I, 393 - 20 Ιουνίου 451) ήταν βασιλιάς των Βησιγότθων από το 418 έως το 451. Νόθος γιος του Αλάριχου Α', ο Θεοδώριχος είναι διάσημος για τη συμμετοχή του στην ήττα του Αττίλα στη μάχη των Εθνών το 451, όπου σκοτώθηκε στις 20 Ιουνίου.

Το βασίλειο του
Το 418 διαδέχθηκε τον βασιλιά Βάλια. Οι Ρωμαίοι είχαν διατάξει τον βασιλιά Βάλια να μετακινήσει το λαό του από την Ιβηρική χερσόνησο στη Γαλατία. Ως βασιλιάς, ο Θεοδώριχος ολοκλήρωσε την εγκατάσταση των Βησιγότθων στη Γαλατία και στη συνέχεια εκμεταλλεύτηκε τη φθίνουσα δύναμη της Ρωμαϊκής Αυτοκρατορίας για να επεκτείνει τα εδάφη του προς τα νότια.  

Αν και οι Βησιγότθοι βρίσκονταν υπό την εποπτεία του δυτικού ρωμαϊκού κράτους, ο Θεοδώριχος φιλόδοξος και δυναμικός, διεκδικούσε σε κάθε ευκαιρία την επέκταση και ανεξαρτητοποίηση του βασιλείου του. Η Ακουιτανία του είχε δοθεί στα πλαίσια ειδικής συνθήκης με τους Ρωμαίους, ωστόσο επεδίωξε να κατακτήσει την Αρελάτη, και τη Νορβόνη χωρίς επιτυχία, γεγονός που διατάραξε τις σχέσεις του με τη ρωμαϊκή αυτοκρατορία. Τελικά κατάφερε να επανακτήσει την Τουλούζη, γεγονός που ενδυνάμωσε και πάλι τη θέση του στα πλαίσια της παραπαίουσας τότε αυτοκρατορίας. Ο Θεοδώριχος άσκησε πολιτική επέκτασης με κάθε τρόπο και προς πάσα κατεύθυνση. Οι γάμοι των θυγατέρων του με με τους ηγεμόνες των Βανδάλων και των Σουηβών εντάσσονταν στα πλαίσια διαφόρων συνασπισμών και στρατηγικών επιδιώξεων.

Το τέλος
Το 451 συμμετείχε σε συνασπισμό Ρωμαίων και άλλων φυλών εναντίον του Αττίλα στη Μάχη των Εθνών στην οποία και φονεύθηκε. Τη θέση του πήρε ο γιος του Θορισμούνδος.

Πηγές

Πρωτογενείς
Σιδώνιος Απολλινάριος
Υδάτιος

Δευτερογενείς
Εγκυκλοπαίδεια Πάπυρος Λαρούς Μπριτάννικα, τόμος 40, σελίδα 386.

Παραπομπές

Εξωτερικοί σύνδεσμοι 
 

Βασιλείς των Βησιγότθων
Έτος των Τεσσάρων Αυτοκρατόρων

Το Έτος των Τεσσάρων Αυτοκρατόρων ονομάζεται το έτος 69, από τον θάνατο του Νέρωνα έως την άνοδο της δυναστείας των Φλαβίων. Μετά τον θάνατο του Νέρωνα  η εξουσία περνά στον Γάλβα με την βοήθεια των λεγεώνων της Ισπανίας, δολοφονείται όμως από πραιτοριανούς οι οποίοι ανεβάζουν στον θρόνο τον Όθωνα ο όποιος αυτοκτονεί εξαιτίας της ήττας του από τον Βιτέλιο ο οποίος γίνεται αυτοκράτορας αλλά και αυτός δολοφονείται από τα στρατεύματα του Βεσπασιανού που αποκτά την εξουσία. 

Ρωμαίοι Αυτοκράτορες
Ντέιβιντ Λόιντ Τζόνστον

Ο Ντέιβιντ Λόιντ Τζόνστον (David Lloyd Johnston, 28 Ιουνίου 1941 - ) είναι Καναδός ακαδημαϊκός και πολιτικός σημερινός Γενικός Κυβερνήτης του Καναδά. Ανήλθε σε αυτή την θέση τον Οκτώβριο του 2010 και αντικατέστησε την Μικαέλ Ζαν.

Βιογραφία
Γεννήθηκε το 1941 στο Οντάριο. Το 1963 έλαβε το πτυχίο της πτυχίο Bachelor of Arts στο Πανεπιστήμιο Χάρβαρντ στις Ηνωμένες Πολιτείες. Δύο χρόνια αργότερα, έλαβε πτυχίο Νομικής (LL.B) από το Πανεπιστήμιο του Κέιμπριτζ, στο Ηνωμένο Βασίλειο, και το 1966 έκανε σπουδές στο Πανεπιστήμιο Κουΐνς στον Καναδά. Ειδικεύτηκε σε θέματα εταιρικού δικαίου και της κυκλοφορίας και τη ρύθμιση της ασφάλειας. Κατά τη διάρκεια των σπουδών του στο Χάρβαρντ έπαιξε χόκεϊ και βρέθηκε στο «Hall of Fame» των σπορ του πανεπιστημίου.

Μετά την αποφοίτησή του, εντάχθηκε στο ακαδημαϊκό. Το 1966 στο Πανεπιστήμιο του Τορόντο διορίστηκε καθηγητής δικαίου καθώς επίσης έλαβε την αντίστοιχη θέση  στο Πανεπιστήμιο Κουΐνς το 1968,. Κατά τα έτη 1974-1979 διετέλεσε κοσμήτορας της Νομικής Σχολής του Πανεπιστημίου του Δυτικού Οντάριο. Από το 1979 έως το 1994 διετέλεσε Διευθυντής και Αντιπρόεδρος του Πανεπιστημίου ΜακΓκιλ. Μετά την παραίτηση από τη θέση του τον Ιούλιο του 1994 παρέμεινε καθηγητής δικαίου στο πανεπιστήμιο. Τον Ιούνιο του 1999 διορίστηκε διευθυντής του Πανεπιστημίου του Ουότερλου έως τις 30 Σεπτεμβρίου 2010. Μια μέρα αργότερα ανέλαβε γενικός κυβερνήτης του Καναδά.

Προσωπική ζωή

Είναι παντρεμένος και έχει πέντε κόρες.

Εξωτερικοί σύνδεσμοι 

 Επίσημη ιστοσελίδα του Γενικού Κυβερνήτη του Καναδά

Καναδοί πολιτικοί
Ηγέτες εν ενεργεία
Πολ Γουόκερ

Πολ Ουίλλιαμ Γουόκερ (Paul Walker IV, 12 Σεπτεμβρίου 1973 – 30 Νοεμβρίου 2013) ήταν Αμερικανός ηθοποιός και φιλάνθρωπος. Ξεκίνησε την καριέρα του ερμηνεύοντας  μικρούς ρόλους σε αρκετά τηλεοπτικά σόου, όπως στο Ατίθασα νιάτα και στο Touched by an Angel. Ο Πολ Γουόκερ αργότερα διακρίθηκε παίζοντας σημαντικούς ρόλους σε εφηβικές ταινίες όπως She's All That και Varsity Blues. Ωστόσο, διεθνώς έγινε διάσημος το 2001, όταν υποδύθηκε τον Μπράιαν Ο’ Κόννορ, έναν από τους πρωταγωνιστές της ταινίας Οι Μαχητές των Δρόμων, έναν ρόλο που απογείωσε την καριέρα του, τον οποίο επανέλαβε και στις συνέχειες της ταινίας.

Στη συνέχεια απέκτησε εμπορική επιτυχία και σε πολλές άλλες ταινίες δράσης και θρίλερ λαμβάνοντας κριτικούς επαίνους για τις εκτελέσεις του στο Joy Ride (2001) και Into the blue (2005). Επίσης, ο Γουόκερ εισέπραξε μεγάλη επιτυχία και σε άλλα είδη, όπως το δράμα επιβίωσης Eight Below (2006), στο πολεμικό δράμα Flags of Our Fathers (2006), καθώς και στην ταινία Πείραμα: Λάζαρους (2008). Αργότερα στην καριέρα του, ο Γουόκερ εμφανίστηκε ως παρουσιαστής στη σειρά Θαλάσσιας Βιολογίας Expedition Great White και έγινε γνωστός για τις φιλανθρωπικές δράσεις του, ιδρύοντας τη φιλανθρωπική οργάνωση Reach Out worldwide (ROWW) το 2010.

Ο Πολ Γουόκερ σκοτώθηκε στις 30 Νοεμβρίου το 2013, σε αυτοκινητικό δυστύχημα, μαζί με έναν φίλο του και οδηγό του αυτοκινήτου. Ο πατέρας και η κόρη του Γουόκερ κατέθεσαν ξεχωριστές αγωγές θανάτου εναντίον της porsche, γεγονός που οδήγησε σε διευθέτηση. Την στιγμή του θανάτου του, ο Γουόκερ δεν είχε ολοκληρώσει τα γυρίσματα για το Μαχητές των Δρόμων 7, το οποίο ολοκληρώθηκε με τη βοήθεια των αδερφών του Cody και Caled. Το τραγούδι See you again του Wiz Khalifa προστέθηκε στο soundtrack της ταινίας, ως αφιέρωμα στον Πολ Γουόκερ.

Πρώτα Χρόνια
Ο Πολ Γουόκερ γεννήθηκε στην πόλη Γκλεντέιλ, που βρίσκεται στην πολιτεία της Καλιφόρνια και ήταν γιος της Σέρυλ, ενός μοντέλου και του Πολ Γουίλιαμ Γουόκερ του τρίτου, ενός παλαιστή. Είχε άλλα πέντε αδέρφια. Ο ίδιος είχε δηλώσει ότι οι πρόγονοι του είναι κυρίως Ιρλανδοί και Γερμανοί, καθώς και Σουηδικής και Αγγλικής καταγωγής. Ένας από τους παππούδες του κατείχε ένα εργοστάσιο αυτοκινήτων για τη Ford στη δεκαετία του 1960. Ήταν ο μεγαλύτερος μαζί με τον δίδυμο αδελφό του, σε ηλικία από τα πέντε αδέρφια του και ανατράφηκε ως μέλος της Εκκλησίας του Ιησού Χριστού των Αγίων των Τελευταίων Ημερών. Μεγάλωσε κυρίως στο Σάνλαντ του Λος Άντζελες και πήγε σχολείο στην Κοιλάδα του Σαν Φερνάντο. Αποφοίτησε τελικά το 1991 από το Village Christian Schools στο Σαν Βάλεϊ του Λος Άντζελες. Μετά το σχολείο, ο Γουόκερ παρακολούθησε διάφορα κολέγια επικοινωνίας στην Νότια Καλιφόρνια, ειδικευμένα στη θαλάσσια βιολογία.

Φιλμογραφία

Παραπομπές

Εξωτερικοί Σύνδεσμοι

 

Αμερικανοί άνδρες ηθοποιοί κινηματογράφου
Αμερικανοί άνδρες ηθοποιοί τηλεόρασης
Μονάδες (προγραμματισμός υπολογιστών)

Στον συναρτησιακό προγραμματισμό ηλεκτρονικών υπολογιστών, μια μονάδα (Αγγλικά: monad) είναι μια δομή η οποία αναπαριστά τους υπολογισμούς οι οποίοι ορίζονται  σε μια σειρά από βήματα. Ο τύπος της δομής μονάδας ορίζει αυτή την σειρά εφαρμογής υπολογισμών ή μια κλήση ενθυλακωμένων συναρτήσεων του ίδιου τύπου. Αυτή η δομή επιτρέπει στον προγραμματιστή  να δημιουργεί (με τεχνικές σωλήνωσης (Αγγλικά: pipelining)) επεξεργασίες οι οποίες επεξεργάζονται δεδομένα με βήματα. Σε κάθε ενέργεια υπάρχουν περαιτέρω κανόνες επεξεργασίας οι οποίες παρέχονται από την μονάδα.

Εξωτερικοί σύνδεσμοι

Παραπομπές

Συναρτησιακές γλώσσες προγραμματισμού
Σκαλωτή Χανίων

Η Σκαλωτή είναι χωριό και έδρα ομώνυμης κοινότητος του δήμου Σφακίων στην περιφερειακή ενότητα Χανίων της Κρήτης.

Γεωγραφία 
Είναι κτισμένο σε υψόμετρο 130 μέτρων στο νοτιοανατολικό τμήμα του πρώην νομού Χανίων, σε απόσταση περίπου 2 χιλιομέτρων από τη θάλασσα, όπου βρίσκεται ο οικισμός Λάκκοι. Στην Σκαλωτή καταλήγει το φαράγγι της Σκαλωτής ή του Μανικά. Το φαράγγι έχει μήκος 2 χιλιόμετρα και απότομες κλίσεις. Στην αρχή του φαραγγιού βρίσκεται το οροπέδιο του Μανικά, το οποίο βρίσκεται σε υψόμετρο 720. Παλιότερα ήταν ο θερινός τόπος διανομής των κατοίκων της Σκαλωτής, ενώ σήμερα χρησιμοποιείται από βοσκούς. Στα απότομα τοιχώματα του φαραγγιού φωλιάζει ο μεγαλύτερος πληθυσμός γυπαετών στην Ευρώπη.

Ιστορία 
Η εκκλησία του Προφήτη Ηλία στο χωριό έχει τοιχογραφίες που χρονολογούνται από την περίοδο 1355-56, οπότε είναι πιθανό στη θέση του χωριού να υπήρχε βυζαντινός οικισμός. Ο Φραγκίσκος Μπαρόκιος το 1577 και ο Φραντσέσκο Μπαζιλικάτα το 1630 το αναφέρουν ως Scaloti. Στην ενετική περίοδο, στην Σκαλωτή, όπως και στο Ροδάκινο, το Καψόδασος και στον Αργουλέ, κατοικούσαν οι Σφακιανοί Παπαδόπουλοι. Στην τουρκική απογραφή του 1659 αναφέρεται ως Iscalati με 25 σπίτια.

Το 1828 δόθηκε στη Σκαλωτή μάχη ανάμεσα στους Σφακιανούς και τα στρατεύμα του Μουσταφά πασά. Ο Μουσταφά πασάς είχε νικήσει τον Χατζή Μιχάλη Νταλιάνη στο Φραγκοκάστελλο και κινήθηκε προς το Ροδάκινο ώστε να αποφύγει τους Σφακιανούς που ζητούσαν εκδίκηση. Όμως, εκείνοι τον περίμεναν στη θέση Ακοσταρέ και άναψαν φωτιές γύρω του, με αποτέλεσμα να οπισθοχωρήσει, αφήνοντας πίσω τρόφιμα και πολεμοφόδια ώστε να καθυστερήσουν. Μέχρι να φτάσουν στη Χαλάρα, το στράτευμα του Μουσταφά πασά μετρούσε 1.900 νεκρούς και 1.000 τραυματίες, ενώ κινδύνευσε να συλληφθεί και ο ίδιος ο Μουσταφά πασάς.

Κοινότητα Σκαλωτής 
Εκτός από την έδρα της, η Κοινότητα Σκαλωτήςπεριλαμβάνει και τους οικισμούς Αργουλές και Λάκκοι. Η απογραφή του 2011 αναφέρει:

 Αργουλές, ο (41)
 Λάκκοι, οι (27)
 Σκαλωτή, η (84)

Συνολικά η κοινότητα έχει 152 κατοίκους.

Η Κοινότητα εκπροσωπείται από τον Πρόεδρο κ. Γεώργιο Γλυνιαδάκη.

Κοινοτάρχες Σκαλωτής 
Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Σκαλωτής.

Παραπομπές 

Χωριά του νομού Χανίων
Σφακιά
ΦΚ Ταράζ

Η ΦΚ Ταράζ είναι μια ποδοσφαιρική ομάδα από το Καζακστάν. Έδρα της ομάδας είναι το Taraz Central Stadium. Κέρδισε το πρωτάθλημα της χώρας το 1996 και το κύπελλο το 2004. Το 1998 συμμετείχε στο Κύπελλο Πρωταθλητριών Ποδοσφαίρου Ασίας, όπου και αποκλείστηκε στο δεύτερο γύρο.

Εξωτερικοί σύνδεσμοι
Επίσημη ιστοσελίδα
klisf.info Στατιστικά

Ποδοσφαιρικές ομάδες Καζακστάν
Ιδρύσεις ποδοσφαιρικών ομάδων το 1961
ΦΚ Αστανά

Η ΦΚ Αστανά είναι μια ποδοσφαιρική ομάδα από το Καζακστάν. Η έδρα της ομάδας είναι στην πρωτεύουσα της χώρας, την Νουρ-Σουλτάν , η οποία ονομάζονταν Αστανά μέχρι της 19 Μαρτίου 2019. Συμμετέχει στο Πρωτάθλημα ποδοσφαίρου Καζακστάν. Αγωνίζεται στο 30000 θέσεων Astana Arena. Ιδρύθηκε το 2009. Έχει κατακτήσει 2 κύπελλα Καζακστάν και ένα σούπερ καπ. Το 2014 κέρδισε το Πρωτάθλημα ποδοσφαίρου Καζακστάν και συμμετείχε στα προκριματικά του ΟΥΕΦΑ Τσάμπιονς Λιγκ 2015-2016, όπου και κατάφερε να προκριθεί στους ομίλους της διοργάνωσης, αποκλείοντας στα πλέι-οφ τον ΑΠΟΕΛ. Έγινε η πρώτη ομάδα από το Καζακστάν που προκρίθηκε στους ομίλους του Τσάμπιονς Λιγκ.

Παραπομπές

Εξωτερικοί σύνδεσμοι

   / 
 FC Astana στο UEFA.com
 
 

Ιδρύσεις ποδοσφαιρικών ομάδων το 2009
 
Ποδοσφαιρικές ομάδες Καζακστάν
Θεοδώριχος Β΄

Ο Θεοδώριχος Β΄ (γοτθικά: Þiudareiks II, γερμανικά: Theoderich II., λατινικά: Theodericus ΙΙ, 426 - 466) ήταν ο βασιλιάς των Βησιγότθων από το 453 έως το 466. Ήταν γιος του Θεοδώριχου Α΄ και διαδέχθηκε τον αδερφό του Θορισμούνδο όταν ο τελευταίος δολοφονήθηκε.

Η βασιλεία του
Ο Θεοδώριχος ήταν καλλιεργημένος και φίλος των γραμμάτων. Η φιλία του με τον Ρωμαίο αυτοκράτορα Άβιτο η οποία θεμελιώθηκε στη βοήθεια που του προσέφερε ώστε να αναρριχηθεί στον θρόνο, συνέτεινε στον ιδιαίτερο θαυμασμό του για τη λατινική γραμματεία. Η βασιλεία του χαρακτηρίστηκε από την επέκταση του κράτους του στη Γαλατία και την Ισπανία και κατοχυρώθηκε με τη  νίκη του απέναντι στους Σουηβούς οι οποίοι είχαν ηγέτη τον Ρεκιέρο. Διατηρούσε καλές σχέσεις με τη ρωμαϊκή αυτοκρατορία ωστόσο υπέστη καίριο πλήγμα στην αξιοπιστία του όταν έχασε στην Ορλεάνη από τον Αιγίδιο.

Πηγές
Εγκυκλοπαίδεια Πάπυρος Λαρούς Μπριτάννικα, τόμος 40, σελίδα 386.

Εξωτερικοί σύνδεσμοι 

Edward Gibbon, History of the Decline and Fall of the Roman Empire, chapter 36
Sidonius Apollinaris, Epistulae, Bk.II.

Βασιλείς των Βησιγότθων
Βλάχικο

Η ποικιλία Βλάχικο είναι ελληνική ερυθρή ποικιλία σταφυλιών, που δίνει ερυθρά ξηρά κρασιά, τα οποία ωριμάζουν συνήθως σε βαρέλι. Καλλιεργείται στην Αμπελουργική Ζώνη της Ζίτσας, Ιωαννίνων σε υψόμετρο 600 - 700 μέτρων, λόγω των χαμηλών θερμοκρασιών που επικρατούν στην περιοχή, των περιορισμένων ωρών ηλιοφάνειας και των τακτικών βροχοπτώσεων. Από την ποικιλία Βλάχικο σε συνδυασμό με την τοπική ποικιλία Ντεμπίνα, οι πρώτοι αμπελουργοί της περιοχής έφτιαχναν το παραδοσιακό ροζέ ημιαφρώδη κρασί της Ζίτσας.

Προέλευση
 
Ντόπια ποικιλία της Αμπελουργικής Ζώνης της Ζίτσας, Ιωαννίνων

Περιοχές καλλιέργειας
 
Ζίτσα, Ιωαννίνων

Παραγωγή
 
Οίνος Ο.Π.Α.Π., Τοπικός Οίνος

Αμπελογραφικά χαρακτηριστικά
 
Αν και έχει ελαφριά δομή μπορεί να εξελιχθεί και να βελτιωθεί με το πέρασμα του χρόνου, μια διαδικασία που κυμαίνεται από τέσσερα έως επτά χρόνια. Αν και είναι ανθεκτικό στις χαμηλές θερμοκρασίες, απαιτεί διαρκώς συνεχή φροντίδα.

Εξωτερικοί Σύνδεσμοι
Γηγενείς Ποικιλίες Αμπέλου
Ποικιλία Βλάχικο

Ελληνικές ποικιλίες σταφυλιών
Λουτρό Χανίων

Το Λουτρό (επίσημο: το Λουτρόν) είναι παραθαλάσσιο χωριό της κοινότητος Ανωπόλεως του δήμου Σφακίων στην περιφερειακή ενότητα Χανίων της Κρήτης. Σύμφωνα με την απογραφή του 2011 έχει 56 κατοίκους.

Γεωγραφία 
Το Λουτρό βρίσκεται στις νότιες ακτές της Κρήτης, ανάμεσα στην Αγία Ρουμέλη και στη Χώρα Σφακίων. Στα βόρεια υψώνονται τα Λευκά Όρη. Βρίσκεται περίπου 70 χιλιόμετρα νότια από τα Χανιά. Το Λουτρό είναι κτισμένο αμφιθεατρικά στον ανατολικό μύχο ενός κολπίσκου που σχηματίζει το ακρωτήριο Μούρες ή Μουρί, ενώ στην είσοδο του κόλπου βρίσκεται μία βραχονησίδα. Ο κόλπος, μαζί με το νησάκι σχηματίζουν ένα ασφαλές αγκυροβόλιο για μικρά πλοία, και χρησιμοποιούταν από τους Σφακιανούς όταν ο καιρός ήταν κακός. Στα ανατολικά του χωριού βρίσκονται οι παραλίες Κέραμος, του Τιμίου Σταυρό (1 χλμ) και Γλυκά Νερά. Μπροστά από το χωριό υπάρχει άλλη μία μικρή παραλία.

Ιστορία 
Το Λουτρό βρίσκεται στην ίδια θέση στην οποία ήταν κτισμένη στην αρχαιότητα η πόλη Φοίνιξ, επίνειο της αρχαίας Ανώπολης και της Αράδενας. Το όνομά της ίσως προέρχεται από το φυτό φοίνικας, ο οποίος μάλλον ήταν αυτοφυής εκεί, όπως είναι σήμερα σε άλλες περιοχές της Κρήτης. Ο σημερινός οικισμός πήρε το όνομά του από τους λουτήρες, με νερό από την Ανώπολη. Σήμερα σώζονται λειψάνά τους. Η πόλη αναφέρεται στις πράξεις των Αποστόλων (27, 12). Ο Xριστόφορο Mπουοντελμόντι πέρασε από το Λουτρό το 1415 και ανέφερε στο βιβλίο Descriptio Insule Crete που έγραψε ότι σωζόνταν ερείπια της παλιάς πόλης, ενώ διάφορα αρχιτεκτονικά μέλη είχαν χρησιμοποιηθεί από τους κατοίκους ως οικοδομικά υλικά. Όπως και τα άλλα χωριά της περιοχής των Σφακίων, το Λουτρό δεν αναφέρεται στις ενετικές απογραφές. Ο Βασιλικά το αναφέρει το 1630 ως Lutrò, porto de Sfacchià.

Από το Λουτρό φυγαδεύτηκαν μετά την αποτυχημένη επανάσταση του Δασκαλογιάννη (το 1770) 400 γυναικόπαιδα. Κατά την επανάσταση του 1821, στο Λουτρό είχε την έδρα της η Καγκελαρία, η Επαναστατική Επιτροπή που διήθυνε την επανάσταση. Την Καγκελαρία αποτελούσαν ο Ανδρέας Κριαράς, ο πρωτόπαπας των Σφακίων Γεώργιος, ο Χατζής Ιωάννης Πωλιουδάκης, ο Γεώργιος Κουλέτος, ο Νικόλαος Ανδρουλακάκης, ο Ιωσήφ Παπαδάκης, ο Στρατής Βουρδούμπας, ο Ιωσήφ Παπαδάκης και ο Αναγνώστης Ψαρουδάκης. Το κτίριο που συνεδρίαζαν σώζεται μέχρι σήμερα. Το 1821 αποβιβάστηκε στο Λουτρό ο γενικός έπαρχος της Κρήτης Μιχαήλ Κομνηνός Αφεντούλιεφ. Κατά την επανάσταση του 1866, στο Λουτρό αποβιβάστηκε ο Ιωάννης Ζυμβρακάκης με 272 εθελοντές από το ατμόπλοιο Πανελλήνιον. Το 1868 οι Τούρκοι κατασκεύασαν πάνω από το Λουτρό ένα Κουλέ ώστε να καταπνίξουν την επανάσταση και να υποτάξουν τους Σφακιανούς.

Το Λουτρό κατά το παρελθόν ήταν ο χειμερινός τόπος διαμονής των κατοίκων της Ανώπολης, της οποίας αποτελεί επίνειο, και έτσι ονομαζόταν Κατώπολη. Το 1834, στο Λουτρό ζούσαν 3 οικογένειες. Ο πλοίαρχος Spratt αναφέρει στο έργο του Travles and Researches in Crete (II, 249) ότι στο Λουτρό το 1859 υπήρχαν 15 σπίτια. Το 1881 δεν αναφέρεται, ενώ το 1900 είχε 123 κατοίκους.

Πληθυσμός σύμφωνα με τις απογραφές

Παραπομπές

Βιβλιογραφία 

 

Χωριά του νομού Χανίων
Σφακιά
Επιχείρηση Σταυροφόρος

Η Επιχείρηση Σταυροφόρος ("Operation Crusader"), ήταν μια εκτεταμένη, η τρίτη κατά σειρά έπειτα από δυο ανεπιτυχείς που προηγήθηκαν, στρατιωτική επιχείρηση που εξαπέλυσαν οι βρετανικές δυνάμεις στο μέτωπο της Βορείου Αφρικής κατά τη διάρκεια του Β΄ Παγκοσμίου Πολέμου εναντίον των γερμανικών στρατευμάτων του στρατάρχη Έρβιν Ρόμελ ('Άφρικα κορπς'), με στόχο την προστασία του Τομπρούκ. Η επιχείρηση πραγματοποιήθηκε από τις 18 Νοεμβρίου του 1941 έως τις αρχές Δεκεμβρίου του ίδιου έτους και αρχικά στέφθηκε από επιτυχία, καθώς στις 7 Δεκεμβρίου οι γερμανικές δυνάμεις συμπτύχθηκαν στην περιοχή της Ελ Αγκέιλα. Ωστόσο, ο Ρόμελ σύντομα ανέλαβε την πρωτοβουλία των κινήσεων και περνώντας στην αντεπίθεση, υποχρέωσε τους Συμμάχους να κλειστούν στο Τομπρούκ, το οποίο πολιόρκησε και τελικά κατέλαβε στις 6 Ιουνίου του 1942.

Αντίπαλες δυνάμεις 
Την επιχείρηση Σταυροφόρος είχε αναλάβει να φέρει εις πέρας ο Βρετανός στρατηγός Σερ Κλωντ Ώκινλεκ, ο οποίος είχε αντικαταστήσει στην ηγεσία των βρετανικών δυνάμεων τον στρατηγό Σερ Άρτσιμπαλντ Ουέιβελ. Ο Ώκινλεκ είχε στη διάθεσή του περίπου 700 άρματα μάχης Αμερικανικής ('M3 Stuart') και βρετανικής προέλευσης ('Crusader II'), 600 πεδινά πυροβόλα, 200 αντιαρματικά πυροβόλα, 650 αεροσκάφη και συνολικά 118.000 άνδρες. Στον αντίποδα, ο Ρόμελ διέθετε 119.000 άνδρες με 400 άρματα μάχης (εκ των οποίων τα 150 ήταν ιταλικής κατασκευής, 'M 13/40', υποδεέστερης μαχητικής αξίας).

Πηγές 

 Γεώργιος Ζουρίδης, "Μια άγνωστη απόπειρα δολοφονίας του Ρόμμελ", στο περιοδικό "Ιστορικά Θέματα", περιόδου Β΄, τεύχος 98, Ιανουάριος 2011, σελ. 28-45.

Στρατιωτικές Επιχειρήσεις του Β' Παγκοσμίου Πολέμου στην Βόρεια Αφρική
Ωμπ (ποταμός)

Ο Ωμπ είναι ένας ποταμός της Γαλλίας, δεξιός παραπόταμος του Σηκουάνα. Έχει μήκος 248 χιλιόμετρα. Ο ποταμός δίνει το όνομά του στον νομό Ωμπ.

Η πγές του βρίσκονται στον νομό Άνω Μάρνη, στο οροπέδιο της Λανγκρ, κοντά στην κωμόπολη Ωμπερίβ. Διαρρέει τους νομούς Άνω Μάρνη, Κοτ-ντ'Ορ, Ωμπ, και Μάρνη. Εκβάλει στον Σηκουάνα κοντά στο Μαρσιγύ-συρ-Σεν. Οι κωμοπόλεις κατά μήκος του ποταμού περιλαμβάνουν την Μπαρ-συρ-Ωμπ και την Αρσί-συρ-Ωμπ.

Παραπομπές 

 http://www.geoportail.fr
 Ο Ωμπ στην βάση δεδομένων του Sandre

Εξωτερικοί σύνδεσμοι 

Ποταμοί της Γαλλίας
Παραπόταμοι του Σηκουάνα
Σουηδικό Death Metal

Το Σουηδικό Death Metal (γνωστό και ως Μελωδικό Death Metal) είναι είδος της Death Metal μουσικής, το οποίο προήλθε από την μελωδική προσέγγιση των συγκροτημάτων του Γκέτεμποργκ και της Στοκχόλμης στις αρχές της δεκαετίας του '90.

Μουσικό ύφος

Το σουηδικό Death Metal έχει χαρακτηριστικά του New Wave of British Heavy Metal με γρήγορα ριφ και αρμονικές κιθάρες. Τα στοιχεία του Death Metal που επηρέασαν το είδος έχουν να κάνουν με την παραμόρφωση στις κιθάρες και τα διπλά μπάσα τύμπανα, αλλά μελωδικά στοιχεία αντικατέστησαν βασικά χαρακτηριστικά του Death Metal, όπως τα ενίοτε καθαρά φωνητικά, οι ακουστικές κιθάρες και τα πλήκτρα.

Ιστορία
Τα συγκροτήματα του είδους παρουσιάζουν καταβολές στο Hardcore Punk από τις αρχές της δεκαετίας του '80 και από τους Bathory και το πρώτο κύμα του Black metal. Στις αρχές της δεκαετίας του '90 διαμορφώθηκε το πρώτο κύμα του σουηδικού death metal με συγκροτήματα όπως οι Entombed, Dismember, Grave, Necrophobic, Utumno και Unleashed. Παράλληλα, η σκηνή του Γκέτεμποργκ χαρακτηρίστηκε από την προσθήκη progressive στοιχείων. Το είδος γνώρισε απότομη άνοδο της δημοτικότητας του με την κυκλοφορία του "Slaughter of the Soul" των At the Gates, του "The Gallery" των Dark Tranquillity και του "The Jester Race" των In Flames.

Από τα τέλη της δεκαετίας του '90 τα συγκροτήματα του είδους έχουν προσθέσει περισσότερα μελωδικά ρεφραίν και κιθαριστικά ριφ, ενώ παράλληλα αυξήθηκε η χρήση πλήκτρων.

Σπουδαία ονόματα του είδους

Σπουδαία άλμπουμ του είδους

Παραπομπές

Πηγές
 Melodic Death Metal Classification - Metal Storm
 Melodic Death Metal - Heavy Metal - About.com
 The best MELODIC DEATH Metal albums - Rate Your Music

Είδη heavy metal
Κρέοντας της Κορίνθου

Στην ελληνική μυθολογία, ο Κρέοντας της Κορίνθου ήταν βασιλιάς της Κορίνθου και πατέρας της Κρέουσας (ή Γλαύκη.)

Ιάσων και Κρέουσα

Ο Ιάσωνας βαρέθηκε την γυναίκα του Μήδεια και έτσι αρραβωνιάστηκε την Κρέουσα. Η Μήδεια, μέσα στην οργή της, σκότωσε τα παιδιά της και μετά έδωσε στην Κρέουσα, ως δώρο, ένα δηλητηριασμένο χιτώνα και μόλις τον φόρεσε, βγήκαν φλόγες και έκαψαν την Κρέουσα, μαζί και τον Κρέοντα, που προσπαθούσε να την βοηθήσει.

Πρόσωπα της ελληνικής μυθολογίας
Φρειδερίκος Γουλιέλμος Γ΄ της Πρωσίας

Ο Φρειδερίκος Γουλιέλμος Γ΄  (γερμ. Friedrich Wilhelm III, 3 Αυγούστου 1770 - 7 Ιουνίου 1840) ήταν βασιλιάς της Πρωσίας κατά τα έτη 1797-1840. Ήταν υιός του Φρειδερίκου Γουλιέλμου Β΄ της Πρωσίας και της δεύτερης συζύγου του Φρειδερίκης Λουίζας, κόρης του Λουδοβίκου Θ΄ της Έσσης-Ντάρμστατ.

Ανέβηκε στον θρόνο λίγο πριν από την έναρξη των Ναπολεόντειων πολέμων και, παρά τη θέλησή του, έλαβε μέρος στη συμμαχία εναντίον του Ναπολέοντα Βοναπάρτη, καθώς και στο Συνέδριο της Βιέννης που καθόρισε την τάξη πραγμάτων στην Ευρώπη μετά την ήττα του Γάλλου ηγεμόνα. Έζησε το τέλος της Αγίας Ρωμαϊκής Αυτοκρατορίας και υπό τη βασιλεία του η Πρωσία αύξησε για πρώτη φορά την επιρροή της στα γερμανικά κρατίδια, η οποία θα κορυφωνόταν το 1871 με την δημιουργία της Γερμανικής Αυτοκρατορίας υπό την ηγεσία της Πρωσίας.

Οικογένεια
Νυμφεύτηκε πρώτα το 1793 τη Λουίζα, κόρη του Καρόλου Β΄ μεγά;λου δούκα του Μεκλεμβούργου-Στρέλιτς, και είχε τέκνα:
 θνησιγενής κόρη 1794.
 Φρειδερίκος Γουλιέλμος Δ΄ 1795-1861, Βασιλιάς της Πρωσίας.
 Γουλιέλμος Α΄ 1797-1888, Αυτοκράτορας της Γερμανίας.
 Καρλόττα 1798-1860, παντρεύτηκε τον Νικόλαο Α΄ της Ρωσίας και μετονομάστηκε σε Αλεξάνδρα Φεοντόροβνα.
Φρειδερίκη 1799-1800.
 Κάρολος 1801-1883, Πρίγκιπας της Πρωσίας.
 Αλεξανδρινή 1803-1892, παντρεύτηκε τον Παύλο-Φ ρειδερίκο μεγάλο δούκα του Μεκλεμβούργου-Σβερίν.
Φερδινάνδος 1804-1806.
 Λουίζα 1808-1870, παντρεύτηκε τον Φρειδερίκο πρίγκιπα των Κάτω Χωρών.
 Αλβέρτος 1809-1872, Πρίγκιπας της Πρωσίας.

Το 1810 απεβίωσε η Λουίζα και ο Φρειδερίκος-Γουλιέλμος Γ΄ έκανε το 1824 δεύτερο γάμο με την Αυγούστα των Χάρραχ, κόρη του Φερδινάνδου Ιωσήφ, Κόμη φον Ρόραου & Τάννχαουζεν. Ο γάμος ήταν μοργανατικός και στη σύζυγό του δόθηκε ο τίτλος της Πριγκίπισσας του Λήγκνιτς και της Κόμισσας του Χόεντσολλερν· δεν απέκτησαν τέκνα.

Πρόγονοι

Παραπομπές 

Βασιλείς της Πρωσίας
Οίκος των Χοεντσόλερν
Προτεστάντες μονάρχες
Μοργανατικοί γάμοι
Διάδοχοι της Πρωσίας
Βουλγαρικές βουλευτικές εκλογές Συντακτικής συνέλευσης 1990

Οι εκλογές για συνταγματική συνέλευση κι την αλλαγή συντάγματος πραγματοποιήθηκαν στην Βουλγαρία σε δυο γύρους. Ο πρώτος γύρος έγινε στις 10 Ιουνίου του 1990 και ο δεύτερος γύρος στις 17 Ιουνίου του ίδιου έτους. Ήταν οι πρώτες δημοκρατικές εκλογές που διεξήχθησαν στη χώρα μετά η πτώση του κομμουνιστικού καθεστώτος.

Το νέο εκλογικό σύστημα που άλλαξε από 400 επιμέρους εκλογικές περιφέρειες που χρησιμοποιούνταν κατά τη διάρκεια του κομμουνιστικού καθεστώτος, σε ένα σύστημα όπου οι μισοί βουλευτές, 200, εκλέχθηκαν από τις εκλογικές περιφέρειες και οι υπόλοιποι με αναλογική εκπροσώπηση.

Το αποτέλεσμα είναι μια νίκη για το Βουλγαρικό Σοσιαλιστικό κόμμα, το οποίο κέρδισε 211 από τις 400 έδρες. Η προσέλευση ήταν 90,3%.

Αποτελέσματα

Παραπομπές 

Βουλγαρικές βουλευτικές εκλογές
Μπάλα μπάσκετ

Η μπάλα του μπάσκετ είναι σφαιρική, χρώματος πορτοκαλί παραδοσιακής εμφάνισης, με τις 8 φολίδες και τις μαύρες ραφές. Είναι κατασκευασμένη από δέρμα, συνθετικό δέρμα, ελαστικό ή συνθετικό υλικό και ζυγίζει από 567 γραμμάρια μέχρι 650 (567 είναι το κατώτατο όριο και 650 το ανώτατο). Η περιφέρειά της είναι από 74,9 εκατοστά το λιγότερο μέχρι 78 το μέγιστο. Μέσα από τα χρόνια, η μπάλα καλαθοσφαίρισης έχει αλλάξει όψη και αφή, από τα παλιά χρόνια όπου η μπάλα ήταν από δέρμα δεμένη με σχοινιά έχουμε φτάσει στην σημερινή εποχή όπου η μπάλα είναι πιο λεία και με τις μαύρες ραφές να τονίζουν το χρώμα της.

Παραπομπές 

Καλαθοσφαίριση
Τσιουάουα (σκύλος)

Τα Τσιουάουα είναι φυλή μικρόσωμου σκύλου με κοντό τρίχωμα. Έχει προέλευση από το Μεξικό και είναι το μικρότερο ανάμεσα σε όλα τα είδη σκύλων. Υπάρχουν πολλά ειδή Τσιουάουα, καθώς δεν έχουν κάποιο συγκεκριμένο χρώμα και μπορεί να βρεθούν σε πολλές ποικιλίες, μονόχρωμα, δίχρωμα, ακόμα και τρίχρωμα. 

Λόγω του ότι είναι μικρόσωμα, αισθάνονται διαρκώς μεγάλη ανασφάλεια και για αυτό, ανεξαρτήτως του ύψους τους, γαβγίζουν πάρα πολύ. Γενικώς είναι εξαιρετικά δραστήρια, σε βαθμό που να δίνουν την εντύπωση ότι είναι άγρια, ενώ στην πραγματικότητα δεν είναι επικίνδυνα. Επιτρέπεται να μένουν μόνα τους στο σπίτι, αλλά για μικρό χρονικό διάστημα. Μάλιστα επηρεάζονται πολύ από την ψυχολογία του ιδιοκτήτη τους. Δηλαδή αν ο ιδιοκτήτης είναι νευρικός, το σκυλί μπορεί να επηρεαστεί και να γίνει νευρικό. Αυτά τα σκυλιά δεν χρειάζονται μια συγκεκριμένη εκπαίδευση. Είναι μια πολύ έξυπνη ράτσα και καταλαβαίνουν τα πάντα.

Έχουν μια ευαισθησία στον λαιμό τους, ο οποίος στεγνώνει πολύ εύκολα και για αυτό χρειάζεται συνεχώς νερό. Τα Τσιουάουα, λόγω της ευαισθησίας τους, πρέπει να τρώνε μόνο ξηρή τροφή και συγκεκριμένα τροφή για μικρόσωμους σκύλους. Δεν καταναλώνουν πολλή τροφή, αλλά πρέπει να διατηρούν ένα συγκεκριμένο βάρος για το σώμα τους, γιατί αν είναι πιο βαρύ από το κανονικό, μπορεί να προκαλέσει πρόβλημα στα πόδια, με αποτέλεσμα να μην μπορούν να περπατήσουν.

Εξωτερικοί σύνδεσμοι 

Φυλές σκύλων
Κονιά Πάφου

Για το όνομα του χωριού Κονιά που δεν είναι ελληνικό υπάρχουν δύο εκδοχές. Η πρώτη ότι ονομάστηκε έτσι κατά την φραγκοκρατία από Φράγκους που ήρθαν εδώ από το χωριό Konyak της Γαλλίας. Ή ονομάστηκε έτσι από τους Οθωμανούς όταν ήρθαν εδώ κάτοικοι από το Ικόνιο της Μικράς Ασίας και έδωσαν το ίδιο όνομα στα τούρκικα Konya.

Ιστορία 
Το χωριό αναφέρεται ότι υπήρχε τον μεσαίωνα , το αναφέρει και ο Λεόντιος Μαχαιράς. Έχει σχολείο από το 1868.

Πολιτισμός 
Η εκκλησία του χωριού είναι αφιερωμένη στον Άγιο Ιάκωβο, γνωστό είναι και το ξωκκλήσι των Αγίων πέντε. Στο χωριό βρίσκεται η Βιομηχανική Ζώνη Κονιών.

Πληθυσμός 
Ο πίνακας που ακολουθεί παρουσιάζει τον πληθυσμό του χωριού όπως καταγράφηκε στις απογραφές πληθυσμού που έγιναν στην Κύπρο.

Παραπομπές 

Κοινότητες της Επαρχίας Πάφου
ΔΗ.ΠΕ.ΘΕ. Ρούμελης

Το ΔΗ.ΠΕ.ΘΕ. Ρούμελης με έδρα τη Λαμία, το μοναδικό στην Περιφέρεια Στερεάς Ελλάδας, εντάχθηκε στο δίκτυο των ΔΗ.ΠΕ.ΘΕ. του Υπουργείου Πολιτισμού το 1983 (ΦΕΚ 756/28-12-1983,σύσταση Νομικού Προσώπου με όνομα Δημοτικό Περιφερειακό Θέατρο Ρούμελης στο Δήμο Λαμιέων) και εγκαινίασε τη δραστηριότητα του το 1985 με την παράσταση «Η αυλή των θαυμάτων» του Ιάκωβου Καμπανέλλη. Από τότε μέχρι το 1988 αποτελούσε αυτόνομο Νομικό Πρόσωπο Δημοσίου Δικαίου του Δήμου. Το 1988 (ΦΕΚ 432/21-6-1988) το ΔΗ.ΠΕ.ΘΕ. Ρούμελης μετατρέπεται σε Δημοτική Επιχείρηση του Δήμου Λαμιέων, νομική μορφή με την οποία λειτούργησε ως τον Απρίλιο του 2008 (ΦΕΚ 960/23-5-2008) οπότε και μετετράπη σε Δημοτική Κοινωφελή Επιχείρηση του Δήμου Λαμιέων και ως τέτοια λειτουργεί ως σήμερα.

Η δραστηριότητα του ΔΗ.ΠΕ.ΘΕ. Ρούμελης αναπτύσσεται σε τρεις σκηνές, την Κεντρική Σκηνή, την Πειραματική Σκηνή και την Παιδική Σκηνή. Στην Κεντρική Σκηνή έχουν ανέβει μεταξύ άλλων έργα των Αισχύλου, Ευριπίδη, Αριστοφάνη, Σαίξπηρ, Τζόνσον, Μολιέρου, Γκολντόνι, Φεϋντώ, Λόρκα, Μίλλερ, Ουίλλιαμς. Έμφαση δόθηκε και στο νεοελληνικό θέατρο με έργα των Καμπανέλλη, Κεχαίδη-Χαβιαρά, Σκούρτη, Κορρέ, Μποστ κ.α.   Στην Πειραματική Σκηνή έχουν ανέβει μεταξύ άλλων έργα των Ρίντλεϊ, Λάμπιουτ, Ντούκοσφκι, Τομά, Τσικληρόπουλου, Κοβάτσεβιτς, κ.α. Στην Παιδική Σκηνή έχουν ανέβει έργα των Αριστοφάνη, Αρμένη, Τσιάνου, Τριβιζά, Μπραουδάκη, Καλογεροπούλου, Ρουγγέρη, Μπάουμ, Τουέιν, Γουέι, Γκαρθία Λόρκα, Κένι, κ.α.

Από το 1998 το ΔΗ.ΠΕ.ΘΕ. Ρούμελης διοργανώνει κάθε χρόνο το Φεστιβάλ για Σολίστες και Πρωταγωνιστές φιλοξενώντας μονοπρόσωπες παραστάσεις.

Τέλος, στο πλαίσιο της δραστηριότητας του ΔΗ.ΠΕ.ΘΕ. Ρούμελης και με γνώμονα την συμβολή  στην Παιδεία, την επιμόρφωση και τη δημιουργική έκφραση των πολιτών, λειτουργεί Θεατρικό Εργαστήρι για ενήλικες στο οποίο διδάσκονται υποκριτική, αυτοσχεδιασμό, ορθοφωνία, κινησιολογία, μουσική, στοιχεία ιστορίας θεάτρου και σκηνογραφία, καθώς και για παιδιά στο οποίο διδάσκονται Θεατρική Αγωγή και Δραματοποιημένη Κίνηση.

Το ΔΗ.ΠΕ.ΘΕ. Ρούμελης έχει περιοδεύσει σε όλη την ελληνική επικράτεια ενώ έχει παρουσιαστεί στην Κωνσταντινούπολη (με τις παραστάσεις «Φιάκας» του Μιλτιάδη Χουρμούζη, 2002, «Λεπρέντης» του Μιλτιάδη Χουρμούζη 2005 στο Θέατρο Φερίκιοϊ-ΕΡΘΟ), στο Κάιρο της Αιγύπτου (με την παράσταση «Προμηθέας Δεσμώτης» του Αισχύλου στην Όπερα του Καΐρου, 2009) και στο Εδιμβούργο της Μεγάλης Βρετανίας (με την παράσταση «Παραμύθι για δύο» του Φίλιπ Ρίντλεϊ στο Edinburgh Festival Fringe, το 2005).

Από την ίδρυσή του έως σήμερα στο ΔΗ.ΠΕ.ΘΕ. Ρούμελης διετέλεσαν Καλλιτεχνικοί Διευθυντές οι εξής:

Κωστής Τσώνος 1984-1989

Ελπιδοφόρος Γκότσης  1989-1992

Βασίλης Κυρίτσης 1992-1995

Βασίλης Μητσάκης	1995-1997

Πανός Σκουρολιάκος	1997-2007

Χρήστος Καλαβρούζος	2007-2010

Ελένη Δουνδουλάκη	2010-2014

Εξωτερικοί σύνδεσμοι 

Επίσημη ιστοσελίδα
Γιανίς Σαλιμπύρ

Ο Γιανίς Σαλιμπύρ (γεννημένος στις 24 Ιανουαρίου 1991 στο Σαιν-Ντενί) είναι Γάλλος ποδοσφαιριστής ο οποίος αγωνίζεται για λογαριασμό της Κλερμόν Φουτ στην Λιγκ 2.

Συλλογική Καριέρα 
Ο Γιανίς ξεκίνησε την καριέρα του από την τοπική ομάδα της Ρεντ Σταρ Παρί. Στις αρχές του 2004, ήταν ένας από τους συνολικά τρεις παίκτες της Ρεντ Σταρ που επελέγησαν για να εισαχθούν στην περίφημη ποδοσφαιρική σχολή της Κλαιρφοντέν. Αφότου πέρασε εκεί συνολικό διάστημα τριών ετών, υπέγραψε συμβόλαιο με την Λιλ ΟΣΚ.

Παρά το φερόμενο ενδιαφέρον για την απόκτησή του των ιταλικών ΑΣ Ρόμα, Τορίνο και Ουντινέζε, ο Γιανίς υπέγραψε το πρώτο του επαγγελματικό συμβόλαιο με την Λιλ τον Ιούνιο του 2008. Το συμβόλαιο αυτό ήταν διάρκειας τριών ετών. Για την σεζόν 2008–09, εντάχθηκε στην πρώτη ομάδα της Λιλ, αν και δεν έλαβε αριθμό φανέλας. Αντιθέτως, συνέχισε να αγωνίζεται με την δεύτερη ομάδα του συλλόγου στο CFA. Πραγματοποίησε το επαγγελματικό του ντεμπούτο με την Λιλ στις 23 Ιανουαρίου 2009, μία μόλις ημέρα πριν από τα 18α γενέθλιά του, σε μια αναμέτρηση για τον θεσμό του Κυπέλλου Γαλλίας απέναντι στην ΟΣΛ Ντανκέρκ, μπαίνοντας στον αγωνιστικό χώρο ως αλλαγή στο 76ο λεπτό. Στην διάρκεια της τριετούς παρουσίας του στην Λιλ αγωνίστηκε στα τοπικά πρωταθλήματα με την δεύτερη ομάδα του συλλόγου συνολικά 41 φορές πετυχαίνοντας 4 τέρματα.

Στις 13 Ιανουαρίου 2011, ο Σαλιμπύρ μεταγράφηκε στην ΟΣ Μπουλόν, ομάδα της Λιγκ 2, βάζοντας την υπογραφή του σε συμβόλαιο διάρκειας 18 μηνών.

Στις 6 Αυγούστου 2012, ο Σαλιμπύρ υπέγραψε συμβόλαιο διάρκειας τριών ετών με την ομάδα της Κλερμόν Φουτ από την Λιγκ 2.

Διεθνής Καριέρα 
Ο Γιανίς είναι νεαρός διεθνής με την Γαλλία καθώς έχει αγωνιστεί με τις ηλικιακές κατηγορίες U-16 και U-17, ενώ έχει αγωνιστεί και με την ηλικιακή κατηγορία U-18. Ήταν μέλος της ομάδας της Εθνική Γαλλίας U-17 που τερμάτισε φιναλίστ στο Ευρωπαϊκό Πρωτάθλημα U17 του 2008.

Παραπομπές

Εξωτερικοί Σύνδεσμοι 
 Προφίλ στην ιστοσελίδα της Λιλ ΟΣΚ
 Προφίλ από την LFP 

Γάλλοι ποδοσφαιριστές
Ποδοσφαιριστές Λιλ ΟΣΚ
Ποδοσφαιριστές ΟΣ Μπουλόν
Ποδοσφαιριστές Κλερμόν Φουτ Ωβέρνη
Ποδοσφαιριστές από τη Λαϊκή Δημοκρατία του Κονγκό
Ποδοσφαιριστές ΙΝΦ Κλαιρφοντέν
Ποδοσφαιριστές Λιγκ 2
Ποδοσφαιριστές Εθνικής Γαλλίας Κ17
Ποδοσφαιριστές Εθνικής Γαλλίας Κ18
Ποδοσφαιριστές Εθνικής Γαλλίας Κ19
Μέσοι ποδοσφαιριστές
Wikimedia Commons

Τα Wikimedia Commons (ή απλά τα Commons) είναι διαδικτυακό αποθετήριο εικόνων, ήχων και άλλων αρχείων πολυμέσων ελεύθερης χρήσης.  Πρόκειται για ένα έργο του Ιδρύματος Wikimedia.

Τα αρχεία από τα Wikimedia Commons μπορούν να χρησιμοποιηθούν σε όλα τα εγχειρήματα του Wikimedia σε όλες τις γλώσσες, συμπεριλαμβανομένων των Βικιπαίδεια, Βικιβιβλία, Βικιταξίδια, Βικιείδη, Βικιθήκη και Βικινέα, ή να κατεβούν για χρήση εκτός διαδικτύου. Το αποθετήριο περιέχει πάνω από 55 εκατομμύρια αρχεία πολυμέσων. Τον Ιούλιο του 2013, ο αριθμός των επεξεργασιών στα Commons έφθασε 100.000.000.

Εικόνες της Χρονιάς των Wikimedia Commons ανά έτος

Δείτε ακόμη
 Creative Commons – ένα εγχείρημα που παρέχει το σύνολο των αδειών περιεχομένου και ένα κατάλογο των έργων με τη χρήση τους
 Internet Archive – μια διαδικτυακή συλλογή ταινιών, εγγράφων και ιστοσελίδων
 Project Gutenberg – η μεγαλύτερη, ελεύθερα προσβάσιμη συλλογή εγγράφων (συμπεριλαμβανομένων βιβλίων και μουσικών φύλλων)

Παραπομπές

Εξωτερικοί σύνδεσμοι 

 
 Commons:Picture of the Year
 Commonist – Java-based tool for uploading images to Wikimedia Commons
 Multimedia Usability Project – aims to improve multimedia uploading on Wikimedia Commons
 Mirror of Wikimedia Commons από τη WikiTeam

Ελεύθερο περιεχόμενο
Έργα του Wikimedia
Ματθίλδη του Βελγίου

Η Βασίλισσα Ματθίλδη του Βελγίου (Γαλλικά: Reine Mathilde de Belgique, γεννημένη ως Λαίδη Ματθίλδη ντ'Ουντεκέμ ντ'Ακόζ Jonkvrouw Mathilde d'Udekem d'Acoz, 20 Ιανουαρίου 1973 -) είναι η σύζυγος του Βασιλιά Φίλιππου των Βέλγων.

Με την άνοδο του Φίλιππου στον θρόνο η Ματθίλδη έγινε η πρώτη Βελγίδα βασίλισσα.

Πρώιμα χρόνια
Η Ματθίλδη γεννήθηκε στις 20 Ιανουαρίου 1973 στην πόλη Υκλ του Βελγίου. Οι γονείς της Πατρίκιος ντ Ουντεκέμ ντ Ακόζ και Άννα Μαρία Κομορόβσκα ήταν μέλη αριστοκρατικών οικογενειών. Μεγάλωσε στο κάστρο της οικογένειας στο Μπαστόν. Έχει τέσσερα μικρότερα αδέλφια, την Μαρία-Αλίκη, την Ελισάβετ, την Έλενα και τον Κάρολο-Ερρίκο.

Με το γάμο της με τον τότε Πρίγκιπα Φίλιππο του Βελγίου, το 1999, ο Βασιλιάς Αλβέρτος Β΄ αναβάθμισε την οικογένεια ντ Ουντεκέμ ντ Ακόζ από βαρονική σε κομική.

Η Ματθίλδη ολοκλήρωσε την δευτεροβάθμια και τριτοβάθμια εκπαίδευσή της στις Βρυξέλλες. Το 1994 απέκτησε το δίπλωμά της στη λογοθεραπεία και έπειτα εργάστηκε σε λογοθεραπευτικό κέντρο από το 1995 ως το 1999. Επίσης, έχει σπουδάσει ψυχολογία. Μιλάει Γαλλικά, Ολλανδικά, Αγγλικά και Ιταλικά.

Γάμος και παιδιά
Στις 4 Δεκεμβρίου 1999 η Ματθίλδη παντρεύτηκε τον Φίλιππο με πολιτικό και θρησκευτικό γάμο. Νυφικό φόρεμα της Ματθίλδης σχεδιάστηκε από τον Εντουάρντ Βερμουλέν. Μετά το γάμο πήρε τον τίτλο της Πριγκίπισσας του Βελγίου.

Το ζευγάρι απέκτησε τέσσερα παιδιά:
την Διάδοχο Πριγκίπισσα Ελισάβετ, Δούκισσα της Βραβάντης (γ. 25 Οκτωβρίου 2001) 
τον Πρίγκιπα Γαβριήλ του Βελγίου (γ. 20 Αυγούστου 2003)
τον Πρίγκιπα Εμμανουήλ του Βελγίου (γ. 4 Οκτωβρίου 2005)
την Πριγκίπισσα Ελεονώρα του Βελγίου (γ. 16 Απριλίου 2008)

Η Ματθίλδη είναι ανάδοχος δύο πριγκιπισσών: της Αλεξίας της Ολλανδίας και της Ισαβέλλας της Δανίας.

Βασιλικά καθήκοντα
Ως Βασίλισσα των Βέλγων, η Ματθίλδη, πραγματοποιεί μια σειρά από επίσημα καθήκοντα, στα οποία συμπεριλαμβάνονται η εκπροσώπηση του Βελγίου σε κρατικές επισκέψεις, η υποδοχή ξένων ηγετών από το εξωτερικό και η συμμετοχή σε πολλά φιλανθρωπικά ιδρύματα. Κάθε χρόνο παίρνει μέρος στο Παγκόσμιο Οικονομικό Φόρουμ στο Νταβός, ενώ από το 2007 είναι μέλος της ομάδας παγκόσμιων νέων ηγετών.

Το 2009 έγινε Επίτιμη Πρόεδρος της UNICEF Βελγίου. Υπηρετεί ως Ειδικός Αντιπρόσωπος στον Παγκόσμιο Οργανισμό Υγείας σχετικά με την ανοσοποίηση.

Το 2001 δημιούργησε οργάνωση για την προώθηση βοήθειας σε ευαίσθητα άτομα και την ετήσια βράβευση ατόμων που διέπρεψαν σε κάποιο τομέα.

Τίτλοι
20 Ιανουαρίου 1973 - 4 Δεκεμβρίου 1999: Λαίδη Ματθίλδη ντ Ουντεκέμ ντ Ακόζ
4 Δεκεμβρίου 1999 - 21 Ιουλίου 2013: Η Βασιλική Υψηλότητα Πριγκίπισσα Ματθίλδη του Βελγίου, Δούκισσα της Βραβάντης, Κόμισσα του ντ Ουντεκέμ ντ Ακόζ (1999-2013)
21 Ιουλίου 2013 – έως σήμερα: Η Μεγαλειότητα της  Η Βασίλισσα των Βέλγων

Παραπομπές

Εξωτερικοί σύνδεσμοι 
Official biography from the Belgian Royal Family website

Βασίλισσες του Βελγίου
Πριγκίπισσες του Βελγίου
Πριγκίπισσες της Σαξονίας-Κόμπουργκ & Γκότα
Μεγαλόσταυροι του Τάγματος της Αξίας της Δημοκρατίας της Πολωνίας
Τάνια Ιακωβίδου

Η Τάνια (Παναγιώτα) Ιακωβίδου είναι Ελληνίδα δημοσιογράφος, Ιστορικός - Πολιτισμιολόγος και Πολιτικός.

Βιογραφικά στοιχεία 

Γεννήθηκε στις 13 Αυγούστου 1971 στην Αθήνα. Μέχρι το 2004 ζούσε στην Καισαριανή, όπου μένουν οι γονείς της. Έχει παρουσιάσει τηλεοπτικές και ραδιοφωνικές εκπομπές σε ιδιωτικούς και δημόσιους σταθμούς. Έχει αρθρογραφήσει ως πολιτικός συντάκτης και έχει συμμετάσχει σε εκπομπές με κοινωνικά θέματα, ως παρουσιάστρια, ως ρεπόρτερ και αρχισυντάκτης.

Έχει σπουδάσει Δημοσιογραφία στο Κολέγιο Δημοσιογραφικών Σπουδών. Είναι Πτυχιούχος του Τμήματος Ευρωπαϊκού Πολιτισμού από το Ελληνικό Ανοιχτό Πανεπιστήμιο. Μεταπτυχιακές σπουδές από το Πανεπιστήμιο Αθηνών στα Ανθρώπινα Δικαιώματα και στο Ευρωπαϊκό Δίκαιο του Ανοιχτού Πανεπιστημίου Κύπρου.

Στις Βουλευτικές Εκλογές του 2007 και 2009 ήταν Υποψήφια Βουλευτής Β΄ Αθηνών με το ψηφοδέλτιο του ΛΑΟΣ.

Στις 21 Μαΐου 2012, ανακοίνωσε την αποχώρησή της από το Κόμμα του Λαϊκού Ορθόδοξου Συναγερμού για να συστρατευθεί με την Νέα Δημοκρατία. Η αποχώρησή της ήταν αποτέλεσμα της επιθυμίας του Γιώργου Καρατζαφέρη να μην συνεργαστεί με την Ν.Δ. και το κόμμα του να κατέβει αυτόνομα στις Εθνικές Εκλογές του Ιουνίου.

Στις 13 Ιουνίου 2012 ορίστηκε αναπληρώτρια Γραμματέας Κοινωνικής Συνοχής και Αλληλεγγύης της Νέας Δημοκρατίας, με απόφαση του προέδρου του κόμματος Αντώνη Σαμαρά. Είναι Μέλος της Πολιτικής Επιτροπής της Νέας Δημοκρατίας.

Το 2013 ορίστηκε Ειδική Σύμβουλος στην Γενική Γραμματεία Ανθρωπίνων Δικαιωμάτων του Υπουργείου Δικαιοσύνης. Διετέλεσε Πρόεδρος του Εθνικού Κέντρου Κοινωνικής Αλληλεγγύης.

Στις 28 Μαρτίου του 2014 ορκίστηκε Βουλευτής Β΄ Αθηνών με το κόμμα της Νέας Δημοκρατίας, αντικαθιστώντας τον παραιτηθέντα Άρη Σπηλιωτόπουλο που .

Ως Βουλευτής συμμετέχει στην α) Διαρκής Επιτροπή Εθνικής Άμυνας και Εξωτερικών Υποθέσεων β) Επιτροπή Εξοπλιστικών Προγραμμάτων και Συμβάσεων γ) Επιτροπή για την Παρακολούθηση του Συστήματος Κοινωνικής Ασφάλισης.

Στις Βουλευτικές Εκλογές του Ιανουαρίου 2015 και του Σεπτεμβρίου 2015 ήταν Υποψήφια Βουλευτής Β΄ Αθηνών με το ψηφοδέλτιο της Νέας Δημοκρατίας χωρίς να καταφέρει να επανεκλεγεί.

Ομιλει την Αγγλική, Γερμανική, Ιταλική και Γαλλική Γλώσσα. Είναι παντρεμένη με τον εκπαιδευτικό με τον Τσιφουτίδη Θεόκλητο.

Είναι Μέλος της Ένωσης Συντακτών Ημερησίων Εφημερίδων Αθηνών.

Το 2010, απονεμήθηκε στην Τάνια Ιακωβίδου το Βραβείο προσφοράς από την "Lions" και το 2011 Βραβείο προσφοράς από Μ.Κ.Ο. "Κοινωνική Στήριξη" για την πολύπλευρη προσφορά της.

Βουλευτές Αθηνών
Βουλευτές εκλεγμένοι με τη Νέα Δημοκρατία
Βουλευτές Β' Αθηνών
Ελληνίδες δημοσιογράφοι
Δημοσιογράφοι στο ραδιόφωνο
Ρωσική Εκκλησία του Μπιαρίτζ

Η Ρωσική Εκκλησία ή Εκκλησία Αγίου Αλεξάνδρου Νιέφσκι και της Προστασίας της Μητέρας του Θεού είναι ρώσικη ορθόδοξη εκκλησία η οποία βρίσκεται επί της avenue de l'Impératrice, στην κοινότητα του Μπιαρίτζ, στον γαλλικό νομό των Ατλαντικών Πυρηναίων.

Ιστορία
Η απόφαση για την ανέγερση ορθόδοξης εκκλησίας για την κοινότητα των Ρώσων που είχαν ως συνήθειο να χρησιμοποιούν ως θέρετρο το Μπιαρίτζ ελήφθη το 1879. Οι λειτουργικές τελετές λάμβαναν χώρα μέχρι τότε σε ένα σαλόνι της Villa Eugénie, πρώην θερινού ανακτόρου της αυτοκράτειρας Ευγενίας. Τα μέλη της ρωσικής αυτοκρατορικής οικογένειας λάμβαναν μέρος, ανάμεσά τους και η αυτοκράτειρα Μαρία Φεντόροβνα, σύζυγος του Αλέξανδρου Γ΄ η οποία αρεσκόταν στο να περνά τις διακοπές της στην Βασκική Ακτή. Μία επιτροπή συστάθηκε τελικώς το 1889, όταν η Villa Eugénie μετατράπηκε σε ξενοδοχείο και ο, καταγόμενος από την Αγία Πετρούπολη, αρχιτέκτονας Νικολάι Νικόνοφ (1849-1918) πρότεινε συγκεκριμένο αρχιτεκτονικό σχέδιο. Ο θεμέλιος λίθος ευλογήθηκε την 1η (13) Οκτωβρίου 1890 και η εκκλησία άρχισε να χτίζεται με γοργούς ρυθμούς: αφιερώθηκε στις 13 (25) Σεπτεμβρίου 1892, παρουσία του Ρώσου πρέσβη στην Γαλλία, του Βαρώνου του Μόρενχαϊμ και του Δούκα του Λέχτενμπεργκ, ξαδέρφου του Αυτοκράτορα. Αρχικά εξυπηρετούνταν από τον κλήρο της ρωσικής εκκλησίας του Πω.

Μετά την Οκτωβριανή Επανάσταση, η εκκλησία υπάγεται στην Αρχιεπισκοπή Ρωσικών Ορθόδοξων Εκκλησιών Δυτικής Ευρώπης (Ρωσική Εξαρχία), η οποία βρίσκεται υπό το Πατριαρχείο Κωνσταντινουπόλεως από το 1931. Όταν ο ιερέας που λειτουργούσε στην εκκλησία θέλησε να την μεταθέσει υπό το Πατριαρχείο Μόσχας τον Δεκέμβριο του 2004, η κοινότητα, έχοντας την στήριξη της διακονίας, κατέθεσε έφεση κατά της απόφασης αυτής στα δικαστήρια, τα οποία επικύρωσαν την υπαγωγή της στην Αρχιεπισκοπή Ρωσικών Ορθόδοξων Εκκλησιών Δυτικής Ευρώπης (απόφαση της 12ης Δεκεμβρίου 2005 του πολυμελούς πρωτοδικείου της Μπαγιόν, η οποία επικυρώθηκε στις 12 Φεβρουαρίου 2006 από το Εφετείο του Πω).

Παραπομπές

Δείτε επίσης 

Μπιαριτζ, Ρωσικη Εκκλησια
Εκκλησίες στη Γαλλία
RTL II

Το RTL II είναι ένα ουγγρικό ιδιωτικό τηλεοπτικό κανάλι, ιδιοκτησίας του Ομίλου RTL. Συναγωνίζεται το Super TV2 και το Viasat3. Το κανάλι ξεκίνησε στις 2 Οκτωβρίου 2012.

Αρχές
Τον Σεπτέμβριο του 2011, το RTL Klub ανακοίνωσε πως θα ξεκινούσε ένα νέο κανάλι του Ομίλου RTL. Τον Απρίλιο του 2012, ανακοινώθηκε ότι το RTL θα ξεκινήσει το RTL II τον Σεπτέμβριο ή τον Οκτώβριο με τις μεταφερόμενες από το RTL Klub σειρές I Love Γκιόνι (ριάλιτι σόου), Ποιος θέλει να γίνει εκατομμυριούχος; (ουγγρική έκδοση) και Heti Hetes (προβάλλεται τα βράδια της Κυριακής).

Τον Ιούλιο του 2012, κάτι που άρχισε να προωθεί το RTL Klub με αυτά τα λόγια: Η ζωή είναι ωραία, ο ουρανός είναι μπλε, το γρασίδι είναι πράσινο, αλλά δεν αναφέρθηκε ότι αυτές οι διαφημίσεις διαφήμιζαν κάτι. Τον Σεπτέμβριο του 2012, διαπιστώθηκε, ότι αυτές οι διαφημίσεις διαφημίζαν το RTL II, το νέο ιδιωτικό τηλεοπτικό κανάλι που θα ξεκινήσει την 1 Οκτωβρίου 2012 και θα αντικαταστήσει την Reflektor τηλεόραση.

Κατά την έναρξη του προγράμματος του καναλιού στο prime time πρόγραμμα του RTL2 περιελάμβανε τις σειρές: Modern Family, White Collar, Terra Nova , The Forgotten, Chase, τις μετακινούμενες σειρές από το RTL Klub: Ποιος θέλει να γίνει εκατομμυριούχος και Heti HETES και ένα νέο μαγκαζίνο, το Forró nyomon .

Προγράμματα που μεταδίδονται από το RTL II

Σειρές

Οι εκπομπές που παίζονται σήμερα
Barátok közt
Burn Notice
Κυνηγητό
CSI: Miami
Ντάλας
Εζέλ
Πατρίδα
Legend of the Seeker
Pretty Little Liars
Remington Steele
Big Bang Theory
The Forgotten
The Mentalist
Without a Trace

Επαναλαμβανόμενες
Modern Family (παίζονται οι σεζόν 1 και 2)
White Collar (παίζονται οι σεζόν 1 και 2)
Friends (επανάληψη της σεζόν 1 και παίζεται η σεζόν 2)
Κουκλόσπιτο (παίζεται η σεζόν 1)

Σειρές που σταμάτησαν την προβολή τους
Terra Nova (έληξε)
Προνομιακό (έληξε)

Μελλοντικές προβολές
El Rostro de la Venganza
Lo Que La Vida Me Robo

Εκπομπές Τύπου
Corazón Apasionado
Mi Corazón Insiste en Λόλα Ηφαίστειο
Elveda Derken
Ναταλία ντελ Μαρ
El Talisman
Corazón Valiente
La Patrona
Τρικυμία

Τοπικά προγράμματα
Szombat Εστί Laz ( ουγγρική έκδοση του Dancing with the Stars)
Forró nyomon (εβδομαδιαίο ειδησεογραφικό περιοδικό που επικεντρώνεται στην εγκληματικότητα και στην προστασία του πελάτη)
Legyen on milliomos! (ουγγρική έκδοση του Ποιός θέλει να γίνει Εκαττομυριούχος)
Heti Hetes (εβδομαδιαίο τοκ-σόου για τις τρέχουσες υποθέσεις)
Vacsoracsata
Segítség, bajban vagyok! (Βοήθεια, είμαι σε μπελάδες!)
Gazdálkodj okosan!
Péntektől péntekig (Παρασκευή σε Παρασκευή) - εβδομαδιαίο ταμπλόιντ περιοδικό

Δείτε επίσης
Όμιλος RTL
RTL Klub
Cool TV

Επίσημη ιστοσελίδα
 

Όμιλος RTL
Ουγγρικοί τηλεοπτικοί σταθμοί
Τηλεοπτικά κανάλια και σταθμοί οι οποίοι ιδρύθηκαν το 2012